Neuvoston 17 päivänä maaliskuuta 2003 Euroopan yhteisön perustamissopimuksen 251 artiklassa tarkoitettua menettelyä noudattaen vahvistama yhteinen kanta (EY) N:o 23/2003 Euroopan parlamentin ja neuvoston direktiivin antamiseksi kokeisiin ja muihin tieteellisiin tarkoituksiin käytettävien eläinten suojelua koskevien jäsenvaltioiden lakien, asetusten ja hallinnollisten määräysten lähentämisestä annetun neuvoston direktiivin 86/609/ETY muuttamisesta (ETA:n kannalta merkityksellinen teksti)



Virallinen lehti nro C 113 E , 13/05/2003 s. 0059 - 0062



Neuvoston 17 päivänä maaliskuuta 2003 vahvistama yhteinen kanta (EY) N:o 23/2003 Euroopan parlamentin ja neuvoston direktiivin 2003/.../EY antamiseksi kokeisiin ja muihin tieteellisiin tarkoituksiin käytettävien eläinten suojelua koskevien jäsenvaltioiden lakien, asetusten ja hallinnollisten määräysten lähentämisestä annetun neuvoston direktiivin 86/609/ETY muuttamisesta (2003/C 113 E/04) (ETA:n kannalta merkityksellinen teksti) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 95 artiklan, ottavat huomioon komission ehdotuksen(1), ottavat huomioon Euroopan talous- ja sosiaalikomitean lausunnon(2), noudattavat perustamissopimuksen 251 artiklassa määrättyä menettelyä(3), sekä katsovat seuraavaa: (1) Neuvosto teki 23 päivänä maaliskuuta 1998 päätöksen 1999/575/EY kokeellisiin ja muihin tieteellisiin tarkoituksiin käytettävien selkärankaisten eläinten suojelua koskevan eurooppalaisen yleissopimuksen(4), jäljempänä "yleissopimus", tekemisestä yhteisön puolesta. (2) Yleissopimus pannaan täytäntöön neuvoston direktiivillä 86/609/ETY(5), johon on sisällytetty samat tavoitteet kuin yleissopimukseen. (3) Direktiivin 86/609/ETY liitteeseen II, jossa annetaan eläinten säilytystä ja hoitoa koskevia ohjeita, on sisällytetty yleissopimuksen liite A. Yleissopimuksen liitteeseen A ja direktiivin liitteisiin sisältyvät määräykset ovat luonteeltaan teknisiä. (4) On tarpeellista varmistaa, että direktiivin 86/609/ETY liitteiden määräykset ovat kyseessä olevien alojen viimeisimmän tieteellisen ja teknisen kehityksen ja tutkimustulosten tasalla. Tällä hetkellä direktiivin liitteitä voidaan muuttaa ainoastaan aikaa vievällä yhteispäätösmenettelyllä, minkä vuoksi liitteiden sisältöä ei voida pitää alan viimeisimmän kehityksen tasalla. (5) Tämän direktiivin täytäntöönpanemiseksi tarvittavista toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY(6) mukaisesti. (6) Näin ollen direktiiviä 86/609/ETY olisi muutettava vastaavasti, OVAT ANTANEET TÄMÄN DIREKTIIVIN: 1 artikla Lisätään direktiiviin 86/609/ETY artiklat seuraavasti: " 24 a artikla Tämän direktiivin täytäntöönpanemiseksi tarvittavista, jäljempänä mainittuja seikkoja koskevista toimenpiteistä päätetään 24 b artiklan 2 kohdassa tarkoitettua sääntelymenettelyä noudattaen: - Tämän direktiivin liitteet. 24 b artikla 1. Komissiota avustaa komitea. 2. Jos tähän kohtaan viitataan, sovelletaan päätöksen 1999/468/EY 5 ja 7 artiklassa säädettyä menettelyä ottaen huomioon mainitun päätöksen 8 artiklan säännökset. Päätöksen 1999/468/EY 5 artiklan 6 kohdassa tarkoitettu määräaika vahvistetaan kolmeksi kuukaudeksi. 3. Komitea vahvistaa työjärjestyksensä." 2 artikla Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan ennen ...(7). Niiden on ilmoitettava tästä komissiolle viipymättä. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 3 artikla Tämä direktiivi tulee voimaan päivänä, jona se julkaistaan Euroopan unionin virallisessa lehdessä. 4 artikla Tämä direktiivi on osoitettu kaikille jäsenvaltioille. Tehty Brysselissä ... Euroopan parlamentin puolesta Puhemies Neuvoston puolesta Puheenjohtaja (1) EYVL C 25 E, 29.1.2002, s. 536. (2) EYVL C 94, 18.4.2002, s. 5. (3) Euroopan parlamentin lausunto, annettu 2. heinäkuuta 2002 (ei vielä julkaistu virallisessa lehdessä), neuvoston yhteinen kanta, vahvistettu 17. maaliskuuta 2003, ja Euroopan parlamentin päätös, tehty ... (eivielä julkaistu virallisessa lehdessä). (4) EYVL L 222, 24.8.1999, s. 29. (5) EYVL L 358, 18.12.1986, s. 1. (6) EYVL L 184, 17.7.1999, s. 23. (7) Yhden vuoden kuluttua tämän direktiivin voimaantulosta. NEUVOSTON PERUSTELUT I JOHDANTO 1. Komissio toimitti 28. marraskuuta 2001 neuvostolle ehdotuksen Euroopan parlamentin ja neuvoston direktiiviksi kokeisiin ja muihin tieteellisiin tarkoituksiin käytettävien eläinten suojelua koskevien jäsenvaltioiden lakien, asetusten ja hallinnollisten määräysten lähentämisestä annetun neuvoston direktiivin 86/609/ETY muuttamisesta. 2. Euroopan talous- ja sosiaalikomitea antoi lausuntonsa 19. maaliskuuta 2002. Euroopan parlamentti antoi lausuntonsa ensimmäisessä käsittelyssä 19. kesäkuuta 2002. 3. Neuvosto vahvisti 17. maaliskuuta 2003 yhteisen kantansa perustamissopimuksen 251 artiklan 2 kohdan mukaisesti. II TAVOITE Direktiivillä 86/609/ETY (joka koskee kokeisiin ja muihin tieteellisiin tarkoituksiin käytettävien eläinten suojelua) pannaan täytäntöön (kokeellisiin ja muihin tieteellisiin tarkoituksiin käytettävien selkärankaisten eläinten suojelemisesta tehty) Euroopan neuvoston yleissopimus 123, jonka sopimuspuoli yhteisö on. Direktiivin liitteeseen 2 sisältyy yleissopimuksen liite A, joka sisältää koe-eläinten säilytystä ja hoitoa koskevia ohjeita. Euroopan neuvosto on avannut yleissopimuksen muutospöytäkirjan allekirjoittamista ja ratifiointia varten. Muutospöytäkirjan avulla liitteitä voidaan muuttaa yksinkertaistetulla menettelyllä tavanomaisen menettelyn sijasta, joka vaatii kaikkien sopimuspuolten ratifioinnin. Tämä mahdollistaa sen, että yleissopimus voidaan nykyistä nopeammin ja joustavammin saattaa koe-eläinten hyvinvointia koskevien viimeisimpien tieteellisten tietojen ja tutkimusten tasalle. Komissio on ehdottanut, että neuvosto tekisi päätöksen muutospöytäkirjan tekemisestä Euroopan yhteisön puolesta. Jotta täytäntöönpanoa koskeva lainsäädäntö olisi muutospöytäkirjan mukainen, komissio on ehdottanut tätä direktiiviä neuvoston direktiivin 86/609/ETY muuttamisesta. Muutoksen tarkoituksena on käyttää sääntelykomiteamenettelyä täydellisen yhteispäätösmenettelyn sijasta, jotta direktiivin 86/609/ETY liitteisiin voitaisiin joustavammin tehdä muutoksia. III YHTEISEN KANNAN ANALYSOINTI 1. Euroopan parlamentin tarkistukset Euroopan parlamentti hyväksyi komission ehdotuksen sellaisenaan eikä huomioon otettavia tarkistuksia siten ole. 2. Neuvoston tekemät muutokset - Neuvosto on 1 artiklassa ottanut käyttöön vakiosanamuodon viitattaessa komiteamenettelyyn. - Neuvosto on 2 artiklassa asettanut direktiivin noudattamiselle aikarajan, joka on yksi vuosi direktiivin julkaisemisesta Euroopan unionin virallisessa lehdessä. - Johdanto-osan 3 ja 5 kappaletta on muotoiltu uudelleen muuttamatta kuitenkaan niiden sisältöä. IV PÄÄTELMÄT Neuvosto on tyytyväinen komission ehdotukseen, ja pitää sitä hyödyllisenä ja tarkoituksenmukaisena. Neuvosto ei kuitenkaan, toisin kuin Euroopan parlamentti, voi hyväksyä komission ehdotusta sellaisenaan, koska se pitää tärkeänä, että komiteamenettelyyn viitattaessa käytetään vakiosanamuotoa.